《次韵呈审知》
宋代·赵蕃

谁云徐郎瘦如竹，撑肠书若相如粟。
渠侬高处背时俗，而独许我游与辱。
旧来诗已有老气，迩日更觉加圆熟。
我生取友固不苟，乃复得君真厌足。
清朝求士正侧席，可使白驹咏空谷。
期君布衣应徵书，未见却从东观读。
我今作官竟何事，亟拜未应徒鼎肉。
与民忧乐安得同，所念因人终碌碌。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。